Papersnake/gushiwen huggingface dataset:
龟山战歌
王讴（明代）

龟蒙连天五百里，流贼薄人据山趾。
白日公行谁复何，寡人之妻孤人子。
数道分兵屡合围，崛强冲突心甘死。
绿衣绣夹红裹头，手剑锋銛来佌佌。
贼势陆梁金鼓微，军声震喊旌旗靡。
早北已败扬将军，兄弟二人化血水。
青州盐徒与贼通，千金卖却今如此。
青草茫茫白骨寒，可怜尔命如虫蚁。
诸军奔散似云崩，解铠挥戈无寸矢。
天昏地黑少人声，尚有归魂哭战垒。
题芹圃画石
敦敏（清代）

傲骨如君世已奇，嶙峋更见此支离。醉馀奋扫如椽茟，写出胸中磈礧时。
偶坐道傍独树下看山
薛瑄（明代）

独树道边清影密，偶来閒坐已多时。尘劳扰扰於人厌，山势多多与客宜。

远谷蒸云能变化，乱峰联碧自逶迤。褰衣便欲寻幽胜，只恐山灵解勒移。
登清思堂写望
宋祁（宋代）

迢递陟城隅，飞轩浩气扶。
春容来迥野，天脚入平芜。
暖吹时披拂，晴烟乍有无。
耨痕经雨遍，村迳值林迂。
长庌初休马，荒陴稍集乌。
水生蒲泽满，林缺弩台孤。
客思纷难泊，愁襟愧自拘。
久之成怅望，西北认皇都。
书斋独坐有怀
孔平仲（宋代）

孤烛夜自明，四壁冷无声。攲枕清无寐，思时愤不平。

林中多虎豹，天上有欃枪。匣剑蟠龙气，何时仗汝评。
晖上人独坐亭
戴叔伦（唐代）

萧条心境外，兀坐独参禅。萝月明盘石，松风落涧泉。

性空长入定，心悟自通玄。去住浑无迹，青山谢世缘。
赠雷御史兼及松庵冯丈
冀禹锡（金朝）

平生疾恶如风手，力振台纲事所难。人道千钧羞射鼠，我怜众所解漂山。

明时士论知无负，晚岁交盟岂易寒。见说嵩前茹芝老，白云倚杖待君还。
题渊明采菊图子璿所作
赵蕃（宋代）

云出无心还自归，乱峰明处日西微。
白衣不至东篱寂，满把菊花风动衣。
送日本国觉阿金庆二禅人游天台
释慧远（宋代）

达磨西来教外宗，了无言说立全功。
单传直指通身眼，谁信从前彻骨穷。
真寂八景 其四 覆船山
张宁（明代）

不是虚舟覆，犹疑夜壑翻。天工垂永戒，平地有波澜。
戊申春登平山谷林二堂时茂世应时同行追录之
李处权（宋代）

已过平山又谷林，登高能赋兴何深。
群峰雪后皆浮玉，万竹风何亦碎金。
尚喜日闻黄屋信，可堪时动白头吟。
载游不为壶觞事，攜取君家绿绮琴。
游化感寺
王维（唐代）

翡翠香烟合，琉璃宝地平。龙宫连栋宇，虎穴傍檐楹。

谷静唯松连，山深无鸟声。琼峰当户拆，金涧透林明。

郢路云端迥，秦川雨外晴。雁王衔果献，鹿女踏花行。

抖擞辞贫里，归依宿化城。绕篱生野蕨，空馆发山樱。

香饭青菰米，嘉蔬绿笋茎。誓陪清梵末，端坐学无生。
同王仆射山亭饯岑广武羲得言字
张说（唐代）

闻道长岑令，奋翼宰旅门。长安东陌上，送客满朱轩。

琴爵留佳境，山池借好园。兹游恨不见，别后缀离言。
殢人娇
张扩（宋代）

深院海棠，谁倩春工染就。映窗户、烂如锦绣。东君何意，便风狂雨骤。堪恨处，一枝未曾到手。

今日乍晴，匆匆命酒。犹及见、胭脂半透。残红几点，明朝知在否。问何似，去年看花时候。
七月十五日望雨
朱圭（清代）

四牛欲斗不肯合，空雷密云风飒飒。蔚蓝高高不敢扪，龙骨踏翻腰胫摺。

斋蔬半月心如熏，垂杨左肘肤苦噆。乘轩无功鹤自愁，堰水将枯鱼可罨。

渊珠谁掇骊睡酣，天壶不闻娥笑霅。乾忧何术暴尪巫，直欲飞精叩阊阖。

岂惟秋炕惩稻蟹，安望冬饶通蜡腊。穹慈或怜虮虱焦，气缊暂教山泽沓。

苍茫灵意不可知，一夜冰夷鼓镗鎝。相呼宾从歌渑陵，遍赛祇坛醉叠榼。
从军行
崔融1（唐代）

穹庐杂种乱金方，武将神兵下玉堂。天子旌旗过细柳，

匈奴运数尽枯杨。关头落月横西岭，塞下凝云断北荒。

漠漠边尘飞众鸟，昏昏朔气聚群羊。依稀蜀杖迷新竹，

仿佛胡床识故桑。临海旧来闻骠骑，寻河本自有中郎。

坐看战壁为平土，近待军营作破羌。
诗二十五首 其十 九月十八日夜云林右英夫人作
云林右英夫人（魏晋）

三景秀郁玄，霄映朗八方。丹云浮高宸，逍遥任灵风。

鼓翼乘素浮，竦眄琼台中。绿盖入协晨，青軿掷空同。

右揖东林帝，上朝太虚皇。玉宾剖凤脑，嗷酣飞蕊浆。

云钧回曲寝，千音何琅琅。锦旌召猛兽，华幡正低昂。

香母折腰唱，紫烟排栋梁。总辔高清阙，解驾佳人房。

昔运挺未兆，灵化顺气翔。心眇玄涯感，年随积椿崇。

形垢甘臭味，动静失沧浪。我友实不尔，荣辱昨已忘。
粟熟二首 其二
吕南公（宋代）

种田亦耕山，投隙若避殴。辛勤望成熟，得慰饥歉口。

彼豪岂知苦，踞坐科秉籔。憯刻以诛收，奇赢复何有。

尚喜不荒空，呼邻买杯酒。
沁园春 其四 读陈其年乌丝词赋寄
王士禄（清代）

屈指词人，咄咄唯髯，跋扈飞扬。似波寒竟去，衣冠飒飒，烛昏欲醉，履舄茫茫。

红豆筵中，白杨斋外，哀艳无端互激昂。凭人道，是秋坟唱苦，子野歌长。

廿年落拓名场。便历落、嵚崎也未妨。看弥生单绞，挝声慷慨，陈王芋蔗，舞态回翔。

儿女情深，风云气在。同此牢愁一寸肠。君毋让，信黠如顾虎，狂比袁羊。
贫居即事
陆游（宋代）

意绪丧家狗，形骸槁木枝。
曲肱虽自适，纵理固当饥。
买絮初寒後，畦蔬小雨时。
穷途何用卜，吾道即蓍龟。
花槛
夏竦（宋代）

曲槛横栏百实装，春风容冶看人狂。
孤松瘦柏无颜色，只有青青待雪霜。
奉寿季章大参相公
度正（宋代）

卓立三峰万仞高，依然兄弟并雄褒。
卷怀经济藏三径，震起声音满九皋。
曾向黄扉参道论，讵容绿野恣闲遨。
紫云山下梅偏早，欲送清香荐玉醪。
咏镜限冬钟龙浓邛韵
许传霈（清代）

未闻宫里景阳钟，已启妆台写翠浓。自爱红颜非白发，还看带马复萦龙。

望蟾静对空悬相，化鹊偕谋莫致邛。閒贴花黄添素额，寒梅数点报开冬。
跋六无诗卷后
李光（宋代）

六无信笔成，无令浪流传。它时达官知，人人愿南迁。
挽赵云居先生二首
陶宗仪（明代）

吴淞今共客，台婺远相连。去国二千里，论心四十年。

故人将尽矣，老泪重潸然。修得遗贤传，储输太史编。
绍兴以后祀五方帝六十首
佚名（隋代）

昧爽昭事，煌煌露光。
条溉蠲洁，容务肃庄。
牲肥酒旨，丰此芬芳。
降陟有序，礼无越常。
浣溪沙 其二 游感通寺赠冰壶
杨慎（明代）

柳绿槐黄放晓晴。天公知我欲山行。峰峦相顾亦多情。

玉树临山无奈爽，冰壶见底有余清。长生仙客话无生。
冲谷过予晏斋
赵蕃（宋代）

梦里春归去，榴花晚欲然。
窗晴书味熟，竹密鸟声圆。
多病妨搜句，逢人懒问禅。
澹然无可语，危坐了炉烟。
三月十九日同人集花之寺看海棠 其二
潘世恩（清代）

五年软红里，不到赞公房。笑我如老杜，无诗及海棠。

今来访名友，得此占群芳。为尔留春住，门前车马忙。
且侍者持钵
释崇岳（宋代）

灵山无法与人传，临济宗风尽灭门。
唯有道人知此意，赤心扶起破砂盆。
夜同戴芝轩煮茗弹琴即事
林占梅（清代）

小阁绝纤埃，岩隈际水隈。池波清浴月，林鹤老巡梅。

茶煮团名雀，琴弹曲作雷。戴逵高兴在，良夜喜同陪。
晓晴
王先谦（清代）

春气满庭阴，山低日色侵。蝶来花更韵，莺啭竹逾深。

倦起书抛架，微酣酒涴襟。轻寒散曝背，时作白云吟。
废寺
吴惟信（宋代）

山烟寒似暝，鸱殿与云齐。栗鼠下阶走，竹鸡当户啼。

碑荒文字古，僧老语言低。欲住嗟无计，斜阳映杖藜。
紫竹花
晏殊（宋代）

长夏幽居景不穷，花开芳砌翠成丛。
窗南高卧追凉际，时有微香逗晚风。
得姚兴公书，以「舫音集」见寄 其一
张煌言（明代）

何处纤鳞至，琼云落满函？虎溪闻卓锡，鹭岛忆归帆。

诗律随人老，禅锋已不凡；惭予尘梦在，兀兀趁征衫。
夏五园亭对雨漫成六首 其四
俞德邻（宋代）

五噫休作不平鸣，世事悠悠弈一枰。歌有红儿休用比，酒无白堕亦须倾。

青山倘是埋骨好，素发何嫌照眼明。鼎鼎百年三万日，晓烟收尽暮云横。
秋江送别
蔡清（明代）

我爱秋江水，一清清彻底。清波静涵万古心，清流一泻直千里。

君今从此发脩程，我聊赠此淡中味。
过历山湛长史草堂诗
刘铄（南北朝）

兹岳蕴虚诡，凭览趣亦赡。九峰相接连，五渚逆萦浸。

层阿疲且引，绝岩畅方禁。溜众夏更寒，林交昼常荫。

伊余久缁涅，复得味恬淡。愿逐安期生，于焉惬高枕。
衡山诗
庾阐（魏晋）

北眺衡山首，南睨五岭末。寂坐挹虚恬，运目情四豁。

翔虬凌九霄，陆鳞困濡沫。未体江湖悠，安识南溟阔。
行淮
高翥（宋代）

老翁八十鬓如丝，手缚黄芦作短篱。
劝客莫嗔无凳坐，去年今日是流移。
题四小景 其四 池养化龙鱼
程敏政（明代）

小小储金鲤，池波一镜平。不须桃浪暖，头角亦峥嵘。
一枝春 清明日坐柳风春水，吟艇听雨。用周草窗韵，偕两弟同作
张玉珍（清代）

作暖欺寒，酿清明、润逼帘栊疏雨。芳晨暗数，负了惜花情绪。

遥山送翠，似愁锁、一痕眉妩。闲坐到、春水吟船，却喜雁行同聚。

思量踏青何处。任东风、弄柳都成柔缕。头网活火，好与细评茶谱。

新晴欲乞，怕天际、湿云犹妒。聊听取、娇燕梁间，一双软语。
徐叔度遗纨扇
戴良（元代）

团团七华扇，名在制久缺。
感君裂纨素，与蒙却烦暍。
入手讶如珪，映容疑学月。
玩之炎气消，握之微风发。
却愿暑长在，无使君暂歇。
岭外出巡
曾几（宋代）

岭外身逾老，江南首重回。
有猿啼梦破，无雁寄书来。
山雨晴犹湿，蛮烟昼不开。
如何缘许事，夺我手中杯。
岁暮柯亭道中
朱显（元代）

行旅正纷然，危亭古道边。
晚峰千树雪，寒陇几家烟。
孤棹荒城外，归心去鸟前。
浮踪未能定，况复值残年。
东桧轩图
胡奎（元代）

悟空塔前双桧树，化龙已上诸天去。犀牛扇子破多时，欲觅牛天无觅处。

千年公案重于山，还我牛天竟不还。桧树东边结庐者，亦欲置在犀牛间。

画史安能知许事，此中真有西来意。莫论桧东与桧西，且复还我犀牛天。
题王山人草斋
无愠（明代）

筑室凫溪上，松门日夜开。家贫无雀入，山好有僧来。

雨漏重苫草，年深旋积苔。绕檐梨与栗，祗为子孙栽。
鹧鸪天（寿逸老堂主人，年八十二）
石麟（宋代）

欲寿中山不老仙。寿词更拟办千篇。九蓂日秀尧阶地，五色云千鲁观天。

吟逸老，醉逃禅。香传丹桂子孙贤。莫言大器韬藏久，犹是梁魁擢第年。
句
孔武仲（宋代）

黄公山下官悰冷，应有新吟续七哀。
水龙吟·汉家金粟堆空
元好问（金朝）

汉家金粟堆空，玉花惊见天池种。并州画角，回肠凄断，清霜晓弄。世事浮云，白衣苍狗，知谁搏空。恨北平老守，南山夜猎，风雨暗，貂裘重。总道烟霄失路，意平生、依然飞动。高城置酒，汾流澹澹，无言目送。宝剑千金，尽堪倾倒，玻璃春瓮。问波神剩借，横江组练，挽青丝梦。
桃源
汤准（清代）

柴桑便是羲皇世，智慧相忘息众喧。能使此心无魏晋，寰中处处是桃源。
题黎哺未西湖图
陈迪纯（明代）

闻道公田种秫年，萧萧琴鹤与为缘。清风一棹归来去，席捲湖光当俸钱。
客邸
刘雪崖（宋代）

蟠蟀吟空壁，秋深夜渐长。
月华清似水，露气重于霜。
醉后梦难记，兴来诗欲狂。
西风何处笛，唤起客思乡。
华严中顶
顾光旭（清代）

五步一留连，十步一错愕。及来造兹顶，聊憩华严阁。

下俯群岭趋，岭翠纷上薄。阑干凌万仞，石海波浪作。

波远天四空，骋望极寥廓。水画嘉阳田，云抹成都郭。

晴霞亘如练，千里气参错。顾兹本非顶，虚中无倚著。

乃知大峨心，万象此开拓。
寄白阁默公
贾岛（唐代）

已知归白阁，山远晚晴看。
石室人心静，冰潭月影残。
微云分片灭，古木落薪干。
后夜谁闻磬，西峰绝顶寒。
奉赠宣抚孟参政二首 其一
李纲（宋代）

赤子潢池学弄兵，柄臣仗节到闽城。布宣威德雷霆奋，慰抚烝闽雨泽倾。

鏖战指踪烦妙略，凯旋铙鼓震驩声。灵旗径向江湖去，早定艰难底太平。
道中二首 其二
释德洪（宋代）

元石无尘处处青，一溪花照碧天晴。山云乱却来时路，鸡犬惟闻洞口声。
题友人书斋新壁
文同（宋代）

彩槴纵横设，雕厨次第开。须防何法盛，直入此中来。
游峨眉十一首
冯时行（宋代）

佛已归无迹，吾当反自崖。
肺肠蠲坠露，衣佩结明霞。
陶令难忘酒，庞公亦有家。
下山人借问，姑射咤南华。
木兰花令
仇远（元代）

月堕觚棱寒鹊起。露拭秋空清似水。西风昨起过江南，红叶黄芜三四里。

香莼先近幽人齿。断杵偏来征客耳。沧洲无路迷将归，□叠楚山□梦里。
小桥
赵鼎臣（宋代）

山接青天欲荡摩，秋风骚客独经过。怪来诗句无容和，端为烟岚发兴多。
送贾南坞先生奉使安陆恭题兴献帝神主
罗钦顺（明代）

宫锦制袍新，承恩出紫宸。暂成千里别，聊劝一杯醇。

雾廓淮山晓，花明郢树春。想当挥笔处，光彩动神人。
阻风湖山县与仲父登山阑入旧祠同应坐上人久谈约来华首堂 其一
梁朝钟（清代）

夏云空烧不成雨，修竹长林思纵步。清香果落对江云，归舟易失湖边路。
唾面
卢若腾（明代）

唾面拭之逆人意，不拭笑受人亦忌；谓怒常情笑不测，曲曲揣亦心中事。

当其揣亦亦已危，亦心虚舟知者谁；祗宜匿影深林里，莫将此面与人窥。

不见亦面自不唾，感君此意频道破；可怜骨肉都不关，单单躲下面一个。
赠易卦者
卓田（宋代）

自恨今秋赋不工，功名分付酒杯中。
已知得失关乎数，始把荣枯问此翁。
未必一夫司予夺，由来六画管穷通。
果然许我真端的，从此君行易已东。
送阮子俊归池阳
陈著（宋代）

袖携诸老义门诗，烨烨精神起病衰。
千里远来风教地，一言不及浪游私。
山家饭粟论交淡，驿路逢梅信步迟。
古道蔼然三代上，由来好事要扶持。
雪
孟郊（唐代）

忽然太行雪，昨夜飞入来。崚嶒堕庭中，严白何皑皑。

奴婢晓开户，四肢冻徘徊。咽言词不成，告诉情状摧。

官给未入门，家人尽以灰。意劝莫笑雪，笑雪贫为灾。

将暖此残疾，典卖争致杯。教令再举手，夸曜馀生才。

强起吐巧词，委曲多新裁。为尔作非夫，忍耻轰暍雷。

书之与君子，庶免生嫌猜。
踏莎行·鹗离风尘
郭应祥（宋代）

鹗离风尘，燕辞门户。翩然举翮轻飞去。当初自恨探春迟，而今岂解留春住。花不重开，萍难再聚。垂杨只管牵离绪。直饶云雨梦阳台。梦回依旧无寻处。
云叟道人自夫子林骤款段先我而归口占一诗戏之
赵㠓（宋代）

道人乘款段，辄尔驰山川。翻然两角巾，似与风争颠。

左手不停勒，右手复争鞭。乌裙拍马腋，欲拟鹤升天。

释耕观者人，莫知所以然。定疑云路阔，坠落骑鹿仙。
送王惠芳之金陵
全室宗泐（明代）

凉风一棹送君初，秋雨荒溪草树疏。
十载丹阳旧游地，数封灯树故人书。
已看有志能投笔，岂谓无门可曳裾。
后日天边见鸿雁，凭将消息报何如。
挽文朝奉
李迪（宋代）

散尽黄金为买书，时人笑我太痴愚。
一朝有子如尧叟，何处无人说老苏。
可谓死而无憾者，孰云文不在兹乎。
渊明地下闻君葬，也散黄花作泪珠。
依韵和再开芍药十六首 其十二
陆佃（宋代）

阿谁莲步拟搀先，相见从他次数偏。曾学驻颜知药喜，免教渝约问蓍圆。

春风省识非平日，昏雾中看类老年。闻说上林今更好，一如尧禹旧时天。
祷晴福善
方岳（宋代）

背犊腰牛忽斛颜，摩挲一饱政相关。
王於霓望无终极，孰与侯邦年岁间。
壬寅春访元明先生张隐君归赋
张尔岐（清代）

绣水云湖间，距城近十里。爰有石隐人，诛茅托于此。

我欲访幽踪，披衣凌晨起。徐步乘春风，云树互迤逦。

道旁问耕夫，云此草庐是。榆柳翳柴扉，竹石森阶戺。

斯须先生出，白发短覆耳。骨趫更神完，古意见冠被。

询名各嗟讶，入坐略诺唯。烹茗发清言，纷纶具玄理。

夕阳在树杪，欲去情不已。挥手寻归途，苍茫暝色里。
送计祖仁雒县丞
李流谦（宋代）

青青杨柳灞桥斜，满酌清樽莫叹嗟。
可是因循成别绪，只应咫尺便天涯。
未论流水千竿竹，且看春风一县花。
渺渺故园情最苦，不知归梦属谁家。
谢清爱五首 其二
欧阳建（魏晋）

满径松花双鸟旋，魂香烟冷入壶天。琴音清亮亭才午，棋局纵横日亦年。

鱼泳鸟飞云外物，金浆玉醴画图前。洛阳自是将三八，袖有青蛇欲学仙。
和常州崔使君寒食夜
孙逖（唐代）

闻道清明近，春庭向夕阑。行游昼不厌，风物夜宜看。

斗柄更初转，梅香暗里残。无劳秉华烛，清月在南端。
卜筑
林羲（宋代）

卜筑向东郊，低檐浅覆巢。自知心计拙，不与市情交。

夜烛调诗律，晨香玩易爻。有时松影散，坐看鹤归巢。
季共以隆师四马见示后三日作长句以归之
周紫芝（宋代）

少陵说马谁擅场，老韩曹霸江都王。只今传法谁得妙，支郎为爇龙眠香。

沙平草细春日长，何人识此真乘黄。归君蓬斋君卷藏，似君千里方腾骧。
庚申十月九日邀博罗张孟奇羊城韩孟郁李烟客陈治甫梁伯亨续旗峰登高之游分得七阳八齐勉成二律 其二
邓云霄（明代）

寒鸿飞尽朔天低，望断关山霜露凄。国难正悬辽海外，臣心遥到蓟门西。

遗弓莫挽双龙驾，绝幕应烦八骏蹄。极目风尘堪涕泪，休誇客至与云齐。
芭蕉
朱少游（宋代）

剪得西园一片青，故将来此恼诗情。怪来昨夜窗前雨，减却潇潇数点声。
顾野王读书堆
钱良臣（宋代）

伊昔边烽备不虞，太平移作梵王居。
而今江表全无事，借我三椽更读书。
彭祖井
赵公豫（宋代）

茫茫海甸几沧桑，井泽犹馀姓氏香。道术尽人誇往事，仙踪何氏仰遗芳。

云龙山下风霜冷，戏马台边草木黄。惟有城隅一掬水，春秋代谢自清凉。
悼亡二首 其二
陆佃（宋代）

灯火夜寥寥，残香不可招。朱扉寒半掩，金鸭煖全消。
伏读靖康宸札有感
李曾伯（宋代）

盟寻城下事方危，尚乐衰民益虏资。
绐楚进曾我纪信，交秦计虏坠张仪。
抗言玉铉呈何及，捐积琼林惜已迟。
劫火既灰遗墨在，小臣唯有泪沾颐。
工侍国史李丈奉御香祷雪上竺前一夕雪瑞已应
程公许（宋代）

灞桥风景渺荒寒，最好骑驴物色看。
得似西胡湖上境，被公驱使入毫端。
辛巳书事（四首）
王宠（明代）

龟食庚庚夏启光，龙颜日角映扶桑。
九朝琬琰陈东序，万国山扶履职方。
总道翔麟传宝箓，即看天马度银潢。
轩虞落落洪钧转，矫首沧溟望八荒。¤
洞仙歌（上寿）
卢祖皋（宋代）

梅窗雪屋，还赋蓬仙寿。闻说今年胜于旧。有芝书催下，竹史颁春。山好处，留待文章太守。

商霖消息近，缥缈闲云，一笑无心又出岫。纵高卧十年，八帙初开，天未许、闲向人间袖手。问西州千骑几时来，对月鹤霜猿，也教知否。
重午食大麦
李光（宋代）

春来斗米欲逾千，麦熟家家爨有烟。手磨旋推云子落，脚铛深煎蚌胎员。

香闻并舍儿童喜，效录奇方胃海便。信是书生能说食，杜陵饥客漫流涎。
水调歌头·夜看二星度
刘辰翁（宋代）

夜看二星度，高会列群英。苍颜白发乌帽，风入古槐清。客有羽衣来者，仍是寻常百姓，坐觉孟公惊。且勿多酌我，未压我狂醒。金瓯启，银信喜，衮衣新。向来淮浙草木，隐隐有馀声。闻说井阑沙语，感念石壕村事，倾耳发惊霆。举酒奉公寿，天意厚苍生。
送彭大老提舶泉南
孙应时（宋代）

眼观荣辱等虚空，强著衣冠与世同。
长夏清风秋夜月，高怀应不忘山中。
蝶恋花（席上和孙使君。孙暮春当受）
毛滂（宋代）

代城上春云低阁雨。渐觉春随，一片花飞去。素颈圆吭莺燕语。不妨缓缓歌金缕。

堕纪颓纲公已举。但见清风，萧瑟随谈绪。借寇假饶天不许。未须忙遣韶华暮。
笔架山
黄畿（明代）

三峰杰立镇乾坤，经纬功成笔尚存。晴日照临文发彩，雨云飞尚墨留痕。

诗书若悟鸢鱼妙，山海徒开水竹轩。投老管城缘底事，玄天幽默本无言。
探春令·笙歌间错华筵启
赵长卿（宋代）

笙歌间错华筵启。喜新春新岁。菜传纤手青丝细。和气入、东风里。
幡儿胜儿都姑媂。戴得更忔戏。愿新春已后，吉吉利利。百事都如意。
寄伍乔
孟贯（唐代）

蹉跎春又晚，天末信来迟。长忆分携日，正当摇落时。

独游饶旅恨，多事失归期。君看前溪树，山禽巢几枝。
次许深甫寄陈颐刚韵 其二
楼钥（宋代）

前朝折戟尚沙沈，志士私忧意向深。谋国未须先问陈，平戎要且务攻心。

衣冠旧老知谁在，禾黍遗宫尚可寻。骑省再新人有望，一言坐复故疆侵。
示居士张戒二首 其二
释系南（宋代）

头戴乌巾著白襕，山房借汝一年閒。出门为说来时路，家在黄陂翠霭间。
华山鸟道歌
英廉（清代）

群龙拔地旧欲起，掉臂抟云怒未己。细看鸟道夹苍髯，矫首天未怅烧尾。

脚底一声何处雷，蹒跚刺眼惊青能。飞空冰雪欲相溅，夺路虎罴胡为来。

解我紫茸裘，佐以青藤杖。奇石异松有如此，人生宁惜屐几緉。

危梯亦不危，兴到无艰劳。绝壁亦不绝，高立穷纤毫。

海气苍茫海天迥，何论震泽之水三万六千顷。帆樯台榭阖闾城，尺幅高堂揭烟景。

昨日孤舟系何处，烟际浮图细如箸。始知我亦扰攘尘海中，曾被山僧叹迷误。

噫嘻！安得尽将春雨化春醅，仰探北斗为深杯。百年盘礴青蠃堆，一树松前醉一回，鼠肝虫臂奚为哉。
宁华张尉卫辉人也因寇失官妻子为掳行乞归乡
陆文圭（元代）

南来憔悴一身存，归雁衰鸣久失群。
莫怪夜行人不间，形容岂似故将军。
岁除祭先奉怀家兄次文公先生病中呈诸友韵
方孝孺（明代）

日月行不息，我亦少安居。违家今几何，忽复五载馀。

微官误人事，解令亲者疏。每思别时语，不见空中书。

及玆岁将阑，感叹正踌躇。祀先具薄奠，抚巳怀厥初。

觞酒岂云乏，独酌闷难祛。宁当解组去，御子花间车。
知邵武县祷雨大有感应任满作诗纪其事
张士逊（宋代）

乞灵曾爇一炉烟，言下滂沱救旱田。
今日解龟留数字，要教来者更恭虔。
贺陈思表兄西上
王迈（宋代）

谁言场屋似樗蒲，好手居然不解输。叠采三巡皆得注，结场一解定成卢。

月评须应状元谶，风义新添家庆图。科第假途馀事耳，方来宇宙要人扶。
春日作
李中（五代）

和气来无象，物情还暗新。乾坤一夕雨，草木万方春。

染水烟光媚，催花鸟语频。高台旷望处，歌咏属诗人。
使东川·江楼月
元稹（唐代）

嘉陵江岸驿楼中，江在楼前月在空。
月色满床兼满地，江声如鼓复如风。
诚知远近皆三五，但恐阴晴有异同。
万一帝乡还洁白，几人潜傍杏园东。
残花（一作杨发诗）
罗隐（唐代）

已叹良时晚，仍悲别酒催。暖芳随日薄，轻片逐风回。

黛敛愁歌扇，妆残泣镜台。繁阴莫矜衒，终是共尘埃。
醉太平四首 其三
项鸿祚（清代）

朱颜醉酡，青衫泪多。一生闲里消磨，问人生几何。

新诗细哦，花梢日矬。点灯时候难过，掩纱窗梦佗。
元夕厅设醮
朱弁（宋代）

春容先督府，月色满江城。灯赏无仙梦，斋居绝市声。

两年忧旱虐，八郡望秋成。凭藉刚风力，青章达九清。
小园桃李始花，偶以成咏
王周（宋代）

桃李栽成艳格新，数枝留得小园春。

半红半白无风雨，随分夭容解笑人。
启帐
黄滔（唐代）

得人憎定绣芙蓉，爱锁嫦娥出月踪。

侍女莫嫌抬素手，拨开珠翠待相逢。
西轩赏芍药 其一
罗原知（宋代）

绛罗高捲隔屏帏，一见令人思欲飞。若使风前能解语，何人开口说杨妃。
游黄山
谢凤（宋代）

历览岧峣接斗牛，岩排云树翠阴稠。风生药臼清香远，日照丹岩紫气浮。

仙乐有声闻昼夜，灵泉无火沸春秋。犹多奇绝应难到，聊写新诗纪胜游。
寄题安福朱景源景云所居二首
周必大（宋代）

友悌人知天亦知，风雷会变箨龙儿。
从今直节亭前后，枝茂宗生竹也慈。
挽赵秋晓 其二
陈纪（宋代）

摩室兴居问亦详，祗言永诀语琅琅。情知竖子膏肓病，谩试庸医补泻方。

华屋邱山真俛仰，长瓶短管付凄凉。平生曾赏穷吟者，莫讶衔哀入些章。
题恽南田画册
华岩（清代）

笔尖刷却世间尘，能使江山面目新。我亦低头经意匠，烟霞先后不同春。
与诸友东郭草亭看牡丹二首 其一
吴宽（明代）

曾是平章宅里花，赏时还在故侯家。帝乡况有此亭古，人世但知今日嘉。

吟兴待生沧海月，醉颜惊见赤城霞。风流前辈凋零尽，欲觅遗踪事已赊。
感遇二十五首 其五
张耒（宋代）

秋房灯火静，客睡亦复安。弭彊力汲汲，涉广心漫漫。

白露下百草，心知岁将阑。彼微者啼鴂，职使仇蕙兰。

吾非蒿目人，初不与世患。淫雨作横流，执蠡挹之乾。

我师青牛书，不争忌处先。既自守吾宝，在辱亦何叹。
月夜江阁次东坡韵
李纲（宋代）

江水如练带，江石如马肝。双流会合处，蹙作蛟龙蟠。

我来暑气初，骤雨成惊湍。云收暮山出，秀色屏中看。

缺月挂木末，光辉溢清寒。冷然适我心，遇境随所安。

夜久转寥阒，高松露华漙。独坐念平生，行路真漫漫。

危肠易感激，不待闻哀弹。犹欣碧川涨，没尽风雷滩。
再赋
韩琦（宋代）

门径萦纡洞府间，了无尘外累幽闲。长杨十丈乱风雨，流水数枝鸣佩环。

入户好峰谁可画，碍人新竹不容删。池亭面面圆荷满，薄暮飞香送客还。
句 其一
陈朝老（宋代）

姑射楼台簇水仙。
江边柳
李郢（唐代）

东风晴色挂阑干，眉叶初晴畏晓寒。

江上别筵终日有，绿条春在长应难。
代同游者赋宿云轩呈李果州
刘宰（宋代）

君不见流金铄石气如焚。巫祝并祷天不闻。
滂霈一雨洗乾坤，肤寸而合山中云。
又不见疾雷契山风助势，八表同昏天地闭。
峰头一抹敛归云，赫日当空鬼神避。
祗今岁杪雪霜馀，得向岩前自卷舒。
等閒且伴幽人宿，明日春回须雨足。
百字令 辛酉，秋雨为灾，妻弟夏楦耳病疟，佃人以勘灾相迫，中情焦灼，病不能起。填此慰之
沈昌眉（清代）

一分秋病，带半分酒病，半分诗病。困我应公三五日，也算粗官连任。

冷到冰凝，热如火炽，瘦减黄花影。厌闻人语，农家鸡黍相等。

底事苦苦催人，催人不出，辜负来期订。难得扶头才强起，却又登门干请。

笑尔输租，衡多量少，更比催租紧。且莫催人，由来租自粮定。
寄王侍御
谭用之（五代）

鸟尽弓藏良可哀，谁知归钓子陵台。炼多不信黄金耗，

吟苦须惊白发催。喘月吴牛知夜至，嘶风胡马识秋来。

燕歌别后休惆怅，黍已成畦菊已开。
南乡子（送筠州赵司户，茂中之子。茂中尝为筠州幕官，题诗甚多）
辛弃疾（宋代）

日日老莱衣。更解风流蜡凤嬉。膝上放教文度去，须知。要使人看玉树枝。

剩记乃翁诗。绿水红莲觅旧题。归骑春衫花满路，相期。来岁流觞曲水时。
别齐太守
于鹄（唐代）

花里南楼春夜寒，还如王屋上天坛。

归山不道无明月，谁共相从到晓看。
忆王孙 隆冬即事
方彦珍（清代）

隔宵寒雪喜初晴。隐隐阳乌锁窗明。自折檀梅插胆瓶。

嗅寒英。一半浓香一半清。
杂曲歌辞。杨柳枝
施肩吾（唐代）

伤见路傍杨柳春，一枝折尽一重新。

今年还折去年处，不送去年离别人。
题严子陵钓台
姚勉（宋代）

扁舟谁不过严滩，唤醒贪夫醉梦寒。
名教扶持真百世，岂徒当代慑曹瞒。
即事重题
白居易（唐代）

重裘暖帽宽毡履，小阁低窗深地炉。

身稳心安眠未起，西京朝士得知无。
金缕曲
左锡璇（清代）

江上秋风急。看几行、白萍红蓼，不胜清绝。野岸荒凉芦荻冷，千里水天一色。

经多少、短亭长驿。此夜知君何处泊，这相思、两地谁能识。

休为我，暗凄切。

别来渐觉腰围窄。正无聊、行思坐忆，柔肠欲折。静掩屏山灯焰黯，常恨影双人只。

雁过也、更无消息。听彻沉沉虬漏永，又潇潇、疏雨空阶滴。

眉尖锁，甚时撇。
雨窗与客夜话
郭谏臣（明代）

一局残棋夜未央，寒窗风雨客联床。静听檐溜和愁滴，閒剔灯联引话长。

村巷烟昏鸦满树，湖田水汎雁无梁。何人肯倡蠲租议，跃马驰封入建章。
谢送桂花 其一
郑清之（宋代）

金阙真黄入靓妆，仙葩何事到鳣堂。只缘风雨要人甚，窖取旃林百斛香。
秋尽
戴表元（宋代）

秋尽空山无处寻，西风吹入鬓华深。
十年世事同纨扇，一夜交情到楮衾。
骨警如医知冷热，诗多当历记晴阴。
无聊最苦梧桐树，搅动江湖万里心。
刘谊夫见寄云溪之什用前韵 其一
郭印（宋代）

闲情从杖屦，幽意满林塘。秋近气先冷，春来风自香。

芷兰成佩玉，茅苇当雕梁。一念浑枯木，能随柳絮狂。
石钟寺
黄彦平（宋代）

秀发九华晴景，摧颓五老苍颜。
暮雨朝云佳处，小姑依约烟鬟。
离合诗赠尚书令何敬容诗
萧巡（南北朝）

伎能本无取，支叶复单贫。柯条谬承日，木石岂知晨。

狗马诚难尽，犬羊非易驯。敩嚬既不似，学步孰极真。

寔由紊朝典，是曰蠹彝伦。俗化于兹鄙，人涂自此分。
岳州别梁六入朝
张说（唐代）

远莅长沙渚，欣逢贾谊才。江山疲应接，风日复晴开。

江树云间断，湘山水上来。近洲朝鹭集，古戍夜猿哀。

岸杼含苍捄，河蒲秀紫台。月馀偏地赏，心尽故人杯。

自我违京洛，嗟君此溯洄。容华因别老，交旧与年颓。

梦见长安陌，朝宗实盛哉。
满江红 次韵邵本初登富春山
周权（元代）

长啸登临，望不尽、海门修碧。人道□、江山高处，汉时遗迹。一自耕云人去后，几番烟草凝秋色。任掀空、骇浪卷银山，蛟鼍泣。尘世事，纷如织。云外径，闲舒立。问来今往古，几人高适。共拍栏干呼大白，欲倾沧海供豪吸。倚东风、无限客中愁，斜阳笛。
偈颂二百零五首
释正觉（宋代）

深明无底，灵异无根。
案山行尽，不见有家。
识浪沥乾，不见有己。
石女掣开金锁钥，木人拨动玉轮机。
方信道从佛口生，法化生得佛法分。
予与潘黄门使安南还憩龙州同州守赵良弼游仙岩即席赋此时正德癸酉年二月十日
湛若水（明代）

峥嵘矻野次，石壁开岩扉。山木虽未多，白云暮来归。

小憩登陟馀，超然生远思。凉飙起新霁，高歌递微晖。

风云一飘散，浩荡本无期。
伤春
黄庚（元代）

东皇别我太匆匆，急景相催鬓已翁。
杜宇一声花结局。人生消得几春风。
水南绛帐和韵
魏时敏（明代）

故老传经日，诸生立雪时。
瓶香人送酒，门响客催诗。
白发经秋短，青灯坐夜迟。
河汾有遗稿，读罢一兴思。
正月晦日集市隐园得莺字
黄姬水（明代）

水竹为园池馆清，春光婉婉媚新晴。
月逢凋荚今朝尽，人是看花昨日酲。
一望一迷著地柳，半啼半涩出林莺。
追随胜赏堪行乐，把酒番多芳岁情。
赵康州徐夫子庙
苗仲渊（宋代）

世惟忠与孝，训俗知所止。杀身赵康州，锡类徐夫子。

虽非萃一门，死葬同闾里。
次韵曾端伯早春即事五首
郭印（宋代）

士女梅花插满头，一川人日恣嬉游。
贤侯可是知民意，特地江干驻碧油。
句
陆贽（唐代）

绕阶流dA々，来砌树阴阴。（任江淮尉题厅，《语林》）
北平十二咏 其三 马蔺子
刘崧（元代）

蔺草何人种，丛生故近兰。叶长书带小，根瘦彗芒乾。

牛马何曾食，樵苏自不干。遥怜南郡客，更作水仙看。
台历
刘克庄（宋代）

台历传闻两建寅，放灯时候始鞭春。
不愁穷腊梅开晚，豫喜年来麦食新。
郡斋读经
羊士谔（唐代）

壮龄非济物，柔翰误为儒。及此斋心暇，翛然与道俱。

散材诚独善，正觉岂无徒。半偈莲生水，幽香桂满炉。

息阴惭蔽芾，讲义得醍醐。迹似桃源客，身撄竹使符。

华夷参吏事，巴汉混州图。偃草怀君子，移风念啬夫。

翳桑俄有绩，宿麦复盈租。圆寂期超诣，凋残幸已苏。

解空囊不智，灭景谷何愚。几日遵归辙，东菑殆欲芜。
从张仲谋乞蜡梅
黄庭坚（宋代）

闻君寺後野梅发，香蜜染成宫样黄。
不拟折来遮老眼，欲知春色到池塘。
踏青游
陈济翁（宋代）

濯锦江头，羞杀艳桃秾李。纵赵昌、丹青难比。晕轻红，留浅素，千娇百媚。照绿水。恰如下临鸾镜，妃子弄妆犹醉。

诗笔因循，不晓少陵深意。但满眼、伤春珠泪。燕来时，莺啼处，年年憔悴。便除是。秉烛凭阑吟赏，莫教夜深花睡。
书补之梅
王柏（宋代）

玉质敷腴宫样妆，风流终媿水云乡。
一邨飞落人间世，添却逃禅百倍香。
山居避难六首
陈著（宋代）

人生有如梦，世变亦浮沤。
无有悟双遣，穷通归四休。
终期风日美，不见雪霜愁。
此意因相谂，聊宽无益忧。
东阁官梅十咏补遗 其十
金朝觐（清代）

风流韵事说扬州，如此梅花几世修。想见少陵题咏处，草堂东阁各千秋。
鹧鸪天
郭应祥（宋代）

鸾诰双双妇与姑。家尊荣宦到中都。暂时花县飞凫与，新看芝庭捧鹤书。

梅欲放，柳将舒。诞辰先占一阳初。清心堂下围红处，剩有长生酒满壶。
得亲旧书问近况以诗代书报之
陆游（宋代）

溪头日日弄潺湲，敢料余生竟得全！白简免劳中执法，青铜罢算小行年。
花前一笑频开口，林下深藏永息肩。
欲养金丹还嬾去，身今已是地行仙。
后天易吟三十首 其六
方回（元代）

万物皆相见，文明午日中。圣人南面立，品汇各亨通。
云溪清趣卷
李昌祺（明代）

层层片片舒还卷，漾漾溶溶长复消。湿挂松梢晴讶雪，晓漫沙际暖生潮。

孤飞出岫为霖早，百折朝宗赴海遥。光影徘徊奇绝处，徽弦时向静中调。
次前韵答原伯二首 其一
周孚（宋代）

食蓼不知厌，雕签踰十年。唯蕲一语契，不必万人传。

凛凛元刘上，骎骎晋魏前。须烦三昧手，为变小乘禅。
经绿护屏陈公甫先生读书处
李之世（明代）

青山围碧玉，中有读书台。颓垣鞠草莽，伊人安在哉。

唯馀山丹树，花落点苍苔。
采桑子 题潘晓庵斗酒百篇小像
陈维崧（清代）

画师貌出高人态，梧竹澄鲜。庭户萧然，道是诗颠并酒颠。

玉山百罚颓唐甚，醉汉琼筵。纱帽微偏，击唾壶歌宝剑篇。
灯花
魏野（宋代）

岂假栽培力，自然殊众芳。
开非因雨露，落不为风霜。
鸡似残莺因，蛾如宿蝶狂。
丹心尘岂染，明焰雾难藏。
堕睫客看懒，画眉人翦忙。
杏园游宴者，曾借我馀光。
丘德基七十
陈藻（宋代）

斯翁千岁也何愁，七十真堪贺礼修。
多少人间贫病客，不贪天地久相留。
洮州四时词 其四
喻光容（清代）

冬天四望瀰漫白，携榼朅来慰别隔。酡颜红透兽炭温，万斛洮珠澌石脉。

缫车线柱绩春寒，双髻儿童门掬丸。击鼓□牛新岁稔，簪花齐出迓农官。
性空
释大观（宋代）

万有俱该等太虚，更须拈却赵州无。
如
今若欲知端的，舜若新添颔下须。
题景祥院
翁承赞（唐代）

一溪拖碧绕崔嵬，瓶钵偏宜向此隈。农罢树阴黄犊卧，

斋时山下白衣来。松多往日门人种，路是前朝释子开。

三卷贝多金粟语，可能心炼得成灰。
留题壁间
李彭（宋代）

远意在丘壑，篮舆同此寻。干云绝壁秀，落涧幽泉音。

卷祴尽开士，听法多珍禽。烟横半峰暝，信是忘归心。
记梦
苏辙（宋代）

长鱼三尺困横盆，送入清流喜欲奔。
报我金匙仅盈寸，掷还聊喜不贪存。
寄慧云大师
释智圆（宋代）

繁华辞帝辇，岑寂峦山林。
志向浮名淡，房扃古寺深。
诗窗来皓月，齐磬下幽禽。
终约逢新雪，闲过话静心。
题马当山鱼望亭四首右颜鲁公
黄庭坚（宋代）

不见鲁公断石，谁家为础为杠。
笔法锥沙屋漏，心期晓日秋霜。
令狐相公俯赠篇章斐然仰谢
刘禹锡（唐代）

鄂渚临流别，梁园冲雪来。旅愁随冻释，欢意待花开。

城晓乌频起，池春雁欲回。饮和心自醉，何必管弦催。
守风大孤山怀谢让堂
彭淑（清代）

美人隔秋水，白日淡湖光。岸远蝉声细，天高雁影长。

晴波卷霜雪，别浦入青苍。忆尔一尊酒，篷窗咏夕阳。
刘生诗
韩愈（唐代）

生名师命其姓刘，自少轩轾非常俦。
弃家如遗来远游，东走梁宋暨扬州。
遂凌大江极东陬，洪涛舂天禹穴幽。
越女一笑三年留，南逾横岭入炎州。
青鲸高磨波山浮，怪魅炫曜堆蛟虬。
山㺑讙噪猩猩游，毒气烁体黄膏流。
问胡不归良有由，美酒倾水炙肥牛。
妖歌慢舞烂不收，倒心回肠为青眸。
千金邀顾不可酬，乃独遇之尽绸缪。
瞥然一饷成十秋，昔须未生今白头。
五管历遍无贤侯，回望万里还家羞。
阳山穷邑惟猿猴，手持钓竿远相投。
我为罗列陈前修，芟蒿斩蓬利锄耰。
天星回环数才周，文学穰穰囷仓稠。
车轻御良马力优，咄哉识路行勿休， 往取将相酬恩雠。
家僮作纸灯
王守仁（明代）

寥落荒村灯事赊，蛮奴试巧剪春纱。花枝绰约含轻雾，月色玲春映绮霞。

取办不徒酬令节，赏心兼是惜年华。如何京国王侯第，一盏中人产十家。
普化赞 其二
释心月（宋代）

邈得先师真，鼻孔不相似。大悲院里归，驴鸣较些子。
东归呈元度
毛滂（宋代）

此生文字送分阴，覉旅无材发噤吟。
鬓底星星侵晚色，胸中落落负初心。
端知坐索长安米，那复能弹单父琴。
投老襄阳真自弃，蹇驴东去乱云深。
次邹希贤买鱼不得三首衍为渔翁问答六诗 其一 问渔翁
姚勉（宋代）

拨剌金鳞竞跃渊，决非明月载空船。有鱼不供行人买，莫是渔翁不爱钱。
鹧鸪天
卢炳（宋代）

初过清明春昼长。紫红香雾蔼华堂。朱颜阿母逢生旦，彩戏儿孙捧寿觞。

齐祝颂，喜平康。天教两鬓正苍苍。壶中日月应长久，笑看蟠桃几度芳。
次道车轩赋惜春
韩维（宋代）

青春忽已晚，去我剧奔马。
残芳已扫园，浓绿空蔽野。
春风欲有问，对酒不能把。
人心正如此，狂雨自飞洒。
虞美人 周服卿莲渚文禽图
席佩兰（清代）

芳塘长遍相思草。水亦潆洄抱。花花叶叶总相依。护住文禽一对、不分飞。

剖开莲子拗残藕。离别从来有。人天欢喜此图中。那识江湖萧瑟、有秋风。
再次韵张簿
陈造（宋代）

生世诗作癖，颇坐艰局病。
当前成风手，每来难塞请。
后身羽凿齿，名俪乃公盛。
新诗再出奇，后出尤雅正。
高吟步芳园，灵籁想随应。
荆户厌卢罗，陈势无前劲。
鍧隐度九轨，眇睨秋蛇径。
狐兔新竄伏，原前王公乘。
我学但宋璞，多惭楚珩映。
才与年貌衰，不拟拂晨镜。
妙句骈魁杰，曩见绝夸竞。
居然大小巫，讵容耻受命。
目窥曹刘墙，日有韶护听。
古今尚论间，未遽优劣订。
此意客未知，太简效规警。
平生孔文举，敢替此心敬。
饮百花洲四首
黎廷瑞（宋代）

桃花绕屋竹参天，曾向湖西住五年。
回首但余葵麦在，古今何必更桑田。
京口见李侍郎
罗隐（唐代）

傞傞江柳欲矜春，铁瓮城边见故人。屈指不堪言甲子，

披风常记是庚申。别来且喜身俱健，乱后休悲业尽贫。

还有杖头沽酒物，待寻山寺话逡巡。
赠画师韩晖二首
曾丰（宋代）

史遑法外有遗机，难弟难兄似得之。
信意麾毫无点误，蝇成于点误还奇。
南乡子 新葺秦邮学署，并建柏荫轩，落成寄怀仙芝姑母
储慧（清代）

槐市最清严。喜辟新居敞画檐。月转回廊花映槛，垂帘。

风弄银钩戛响尖。

伴侣故乡淹。辜负琴樽乐事兼。绣阁依依浑似梦，愁黏。

便饮香醪不喜添。
醉书酒肆
葛天民（宋代）

碧床酒盎香拍浮，吴姬粉醉不识愁。
黄金手挥博歌头，夜半春回杨柳楼。
次韵赵养民碧虚坐上
范成大（宋代）

已将山色染眉黛，更挽江波添酒罍。
珍重江山劝人醉，笑人驱马惺惺回。
赓周纯甫求归三首 其三
袁甫（宋代）

人生何处是知音，契合端由一片心。瞥见先生清苦貌，吾儿且喜不埋沈。
叶云仰之谓予有随轩人作无真诗诮仰之用前韵
王洋（宋代）

方外参军语太赊，文茵萋斐锦成霞。
齐王国印封韩信，古战场文识李华。
不醉而狂乌变白，以无为有古生花。
哧燕书自何人计，只问军中李左车。
浣溪沙·小院闲窗春色深
李清照（宋代）

小院闲窗春色深，重帘未卷影沉沉。倚楼无语理瑶琴。(春色深 一作：春已深)
远岫出云催薄暮，细风吹雨弄轻阴。梨花欲谢恐难禁。
戴宾有意山书屋谈次偶成时宾有举子
马凤翥（清代）

意山书屋我曾过，无句堪题邵子窝。卖赋近闻车辙满，乞钱常子酒材多。

檐前绿竹添新笋，石上盘根长旧柯。莫笑客为汤饼至，携尊高唱待如何。
己卯腊月七日解官离越十九日至家明年正月二日被命除秘书省校书郎卜以八日行书二十字
王十朋（宋代）

梅花照归眼，春色戒行装。君命不俟驾，安敢怀故乡。
中庐赵令生辰
释德洪（宋代）

孟夏南风草木薰，民歌庆节喜传闻。今朝雪乙呈双瑞，后夜冰轮满九分。

材业牛刀试小邑，家声天派落层云。吞舟岂久容涔足，禁殿论思政要君。
和韩子文五首
曾协（宋代）

谁人解遣醉时醒，始变鸣禽第一声。
似向幽人催蜡屐，水边沙际看春生。
感兴
何梦桂（宋代）

剩得田园归去来，江南两度见黄梅。
轩窗有侣余松竹，墙壁无人半藓苔。
独抱丹心徒自苦，相逢白首不须哀。
人间万事不可极，一梦蘧蘧心已灰。
次徐隆庆寿诗韵二首
洪咨夔（宋代）

史君笔斡万牛回，脚底春风舌底雷。
一夜剧谈逢野阆，百年高谊见鸥梅。
客心衮衮江流去，老色翩翩岁事来。
堕地渠侬天已定，酒边赢得笑颜开。
雁门关野望
许棠（唐代）

高关闲独望，望久转愁人。紫塞唯多雪，胡山不尽春。

河遥分断野，树乱起飞尘。时见东来骑，心知近别秦。
江城子·阶前流水玉鸣渠
段成己（金朝）

季春五日有感而作，歌以自适也。

阶前流水玉鸣渠。爱吾庐，惬幽居。屋上青山，山鸟喜相呼。少日功名空自许，今老矣，欲何如。
闲来活计未全疏。月边渔，雨边锄。花底风来，吹乱读残书。谁唤九原摩诘起，凭画作、倦游图。
赠夏宗禹
真德秀（宋代）

丹经千卷浩如林，妙诀无多底处寻。
但要灵台常似水，自然元海会生金。
减字木兰花
苏轼（宋代）

云鬟倾倒。醉倚阑干风月好。凭仗相扶。误入仙家碧玉壶。

连天仗草。下走湖南西去道。一舸姑苏。便逐鸱夷去得无。
诸公和诗而菊开主簿沃同年乃有褒拂之语用韵
虞俦（宋代）

怪底花心转，知从笔力回。
不嫌嘲我瘦，良是为君开。
白雪词何有，黄鸡曲漫催。
待牵重九兴，篱下醉徘徊。
赋得竹箭有筠
李程（唐代）

常爱凌寒竹，坚贞可喻人。能将先进礼，义与后凋邻。

冉冉犹全节，青青尚有筠。陶钧二仪内，柯叶四时春。

待凤花仍吐，停霜色更新。方持不易操，对此欲观身。
古相思
施肩吾（唐代）

十访九不见，甚于菖蒲花。
可怜云中月，今夜堕我家。
待明州权府提刑虞察院致语口号
史浩（宋代）

小春才过气纡徐，门外旌麾正塞途。剩喜二天临制阃，却来三径访耆儒。

酒浮沆瀣杯中液，茗瀹枪旗碗面腴。且趁良宵拚一醉，赐环行即上亨衢。
感桃李花落尽戏为新句
郭之奇（明代）

天涯春色倍潇森，李白桃红共一阴。每从飞花春不禁，东风作意过园林。

晓来光艳半沉沉，萦沙惹草日相侵。珍重佳人拂袖襟，虚劳綵笔费搜寻。

朝朝暮暮倚花吟，花落相愁不自今。每畏空枝细雨淋，岂知前树变鸣禽。

自在娇莺空好音，生憎舞燕别为心。
出按东吴舟次通州
陈炜（宋代）

朝辞玉陛按东吴，晚出湾河画舫孤。两地思家南又北，满江云影树模糊。
题太和宰卓士直寄新刻山谷快阁诗真迹二首
杨万里（宋代）

太史留题快阁诗，旧碑未必是真题。
六丁搜出严家墨，白日青天横紫蜺。
送琏老
胡宏（宋代）

湘中应中古道场，复有峨眉道人在。
昔日三生藏里来，今朝十人峰前去。
杖锡飘然别故人，笑望梅花理征路。
我曾问公五宗派，电扫群生小见解。
直指万法无尽身，坐觉灵光满沙界。
辨舌横放倾天河，峥嵘整顿禅宗坏。
吁嗟我生在儒门，儒门大业无人论。
滔滔姑想天之下，衣冠满目如电屯。
焚香再拜愿圣主，一统三教清乾坤。
罩纱
谢宪（明代）

行值风尘更可嗟，群儿当路弄泥沙。先生自有垂帘计，那得閒钱买罩纱。
记征人语
纳兰性德（清代）

边月无端照别离，故园何处寄相思。
西风不解征人语，一夕萧萧满大旗。
工部发引日属伤足卧疾不遂执绋
权德舆（唐代）

子春伤足日，况有寝门哀。元伯归全去，无由白马来。

笳箫里巷咽，龟筮墓田开。片石潺湲泪，含悲叙史才。
古乐府
释斯植（宋代）

早作西州行，暮作西州宿。
杨柳忽风生，年年芳草绿。
终南望余雪
祖咏（唐代）

终南阴岭秀，积雪浮云端。
林表明霁色，城中增暮寒。
病中独坐
毛滂（宋代）

千秋桥畔桑麻村，槐阴覆砌绿映门。
关门谁觅病居士，掩书不读愔不言。
明窗养石作幽伴，苍骨孤瘦栖秋痕。
潇湘洞庭入眼界，念随鱼鸟芦花根。
端知此想无是处，聊遣幻变驱昏烦。
请言居士往少壮，烹羊炰羔酒拍盆。
离骚百过亦径醉，万事形影如空尊。
襄阳老孟识此意，数凭楚些招其魂。
只今流落口吻燥，病乃乘间排吾阍。
病多诸念反衰冷，念冷却觉丹田温。
此田不应供喜怒，外物稂莠那可存。
诛稂去莠要及早，俗虑可吐不可吞。
鸡犬相闻太古末，居士中有五库存园。
舒迟不称子男服，要须结佩纫芳荪。
谒金门·烟墅暝
高观国（宋代）

烟墅暝。隔断仙源芳径。雨歇花梢魂未醒。湿红如有恨。别後香车谁整。怪得画桥春静。碧涨平湖三十顷。归云何处问。
呈知府司封二十韵
陈瓘（宋代）

锦帐含香士，高名压缙绅。
南昌移皂盖，东颍憩朱轮。
孝悌资延寿，耕桑赖信臣。
优游千里治，谈笑六朝均。
竟日庭无讼，期年俗已淳。
休夸两岐秀，未若四时春。
近远皆沾泽，施为固有神。
欢讴连别壤，美织播严宸。
夙慕冰壶洁，终期骥足伸。
燕閒成吏隐，萧洒得湖滨。
烟柳笼亭槛，云波盪钓纶。
微风牵藻荇，小棹送鲈蓴。
缪作堂中客，惭陪席上珍。
开樽宁草草，延语每谆谆。
龌龌才非异，吹嘘意独亲。
摘鞍方邂逅，揽辔又逡巡。
丽巧裁新咏，缄题及鄙人。
曹刘风自古，李杜格殊伦。
拜赐欣愉甚，临分感叹频。
悠悠京国路，重染满衣尘。
偈颂一一二首 其一○六
释清远（宋代）

未达境惟心，起种种分别。达境唯心已，分别即不生。

分别既不生，便舍外尘相。
梅
晃冲之（宋代）

素月清溪上，临风不自胜。
影寒垂积雪，枝薄带春冰。
香近行犹远，人来折未曾。
江山正萧瑟，玉色照松藤。
金菊对芙蓉 舟行遇大风仍用前韵
陈维崧（清代）

雪浪鼍吟，布帆鸱叫，西风削碎晴秋。看绿平楚尾，翠入吴头。

盘淌急洑孤光陷，铸一点、旸谷金毬。柁楼长啸，汜人侑舞，海若供讴。

十载萍梗飘流。只赁庑皋桥，卖饼安邱。喜今朝尻马，仿佛天游。

水云混混黏无极，真欲犯、碧落空幽。只怜今夜，琼宫高处，清冷难留。
寄唐州幕官刘无党
郦权（金朝）

白发青衫宦苦卑，边荒谁识凤麟姿。河西落魄高书记，剑外清麟杜拾遗。

紫玉山高传楚梦，蠙珠渊静照黄陂。禁中颇牧他年事，先遣江淮草木知。
题琴鹤重鸣卷
胡应麟（明代）

绣斧辉煌下越城，江天晴色耀飞旌。当年舄化双凫去，此日琴偕一鹤行。

巫峡彩云晨送客，巴山明月夜谈兵。何烦更就成都卜，回首花骢向北平。
避兵遣怀六首 其二
周紫芝（宋代）

江阔烽烟冷，城危战骑骁。虏从诸道入，将拥溃兵骄。

万国昼多垒，三军夜击刁。干戈空满眼，蛇豕不胜枭。
申港道中
陆文圭（元代）

兀兀乘肩舆，西风掠老鬓。
云冻山色暝，水寒江声近。
篱根盈尺雪，晴释才及寸。
人事日相酬，客路岁将尽。
急归掩柴门，地炉拨馀烬。
沙河道中用王太史韵
王维桢（明代）

晓日平郊远色分，皇家千障抱诸坟。
沾花车骑香闻露，过水冠裳润带云。
绣璧斜翻丹凤势，回沙细拥白蛇文。
词臣预喜瞻依地，宝篆穹牌七帝勋。
高忠宪公水居
王灏（清代）

大雅久沦丧，斯道在东林。先正有遗徽，穹然山水深。

浩渺纵孤有，云居远追寻。登涉怀往迹，旷望悦幽心。

群峰散平湖，空翠来苍岑。伊人虽缅邈，虚室悬鸣箴。

矧兹溯流风，因之白雪吟。投琼意何厚，赓歌良不任。

自昔期古处，靡靡遂至今。日月忽西驰，岁暮苦寒侵。

愿言告良友，努力嗣徽音。
皂罗袍 其三 四时词
呼文如（明代）

早是雁点天气，见露珠点夺暑，点点侵衣。针点七夕把肠刺，砧点万户敲肝碎。

门点重掩，帐点半垂。人点不见，病点怎支？书点难写心点事。
求茧纸
洪亮吉（清代）

唐贞观，盛天子。结习未忘何至此，乃向雉奴求茧纸。
喜遇洪仲本于山南以蝉噪林逾静鸟鸣山更幽为韵作十诗寄之兼呈驹父 其六
李彭（宋代）

窗上飞野马，酒中鸣山鸟。俯仰几何时，秋林风袅袅。

高怀凡情尽，虚齐尘事少。卧读若耶诗，意寄在云表。
塞上
高适（唐代）

东出卢龙塞，浩然客思孤。
亭堠列万里，汉兵犹备胡。
边尘涨北列，虏骑正南驱。
转斗岂长策，和亲非远图。
惟昔李将军，按节出皇都。
总戎扫大漠，一战擒单于。
常怀感激心，愿效纵横谟。
倚剑欲谁语，关河空郁纡。
秋风歌上游丞相及台谏
宋伯仁（宋代）

噫吁嘻，秋风从天来，
一扫酷吏热。嗷嗷天下心，
无复苦炊爇。丛丛篱边花，
幽香知素节。与化同一啸，
世事花能说。前兮酷暑在，
击揖志如铁。岂无如谢安，
围棋声未歇。胸中森甲兵。
千里胜自决。诗人扪虱穷，
忧时心惙惙。歌秋风兮歌国风，
问知音兮问豪杰。
田间观雨忆叶正则旧话
项安世（宋代）

风中晚稻离离长，雨后高田聒聒流。
此乐世间谁共赏，淮西使者正防秋。
抄戊辰十月近稿七首
刘克庄（宋代）

识之无字忆髫年，霍地红颜变雪颠。
求狗监人难复得，如鸡林雪岂非贤。
鲤庭闻处才三百，蚓窍吟来忽五千。
寄语毛韩并卫卜，不烦序亦不烦笺。
乌驻道中
王显世（宋代）

蹲鸱用事谢黄独，木奴弄色陵乌椑。
落日人行桑柘里，西风雁过稻粱时。
故山秋晚正如此，游子天寒何所之。
一笑沙禽忽惊去，水边的皪早横枝。
水调歌头 送魏倅
王炎2（宋代）

新涨鸭头绿，春满白蘋洲。小停画鹢，莫便折柳话离愁。

飘渺觚棱在望，不用东风借便，一瞬到皇州。别酒十分酌，何惜覆瑶舟。

从此去，上华顶，入清流。人门如许，自合唾手复公侯。

老我而今衰谢，梦绕故园松菊，底事更迟留。早晚挂冠去，江上狎浮鸥。
鄱阳周师禹求清轩雾斋诗二首 其二
王庭圭（宋代）

细雨如烟下九垓，始闻岩谷隐奇才。一朝文彩惊人眼，知自南山雾里来。
上裴侍郎
王涣（唐代）

青衿七十榜三年，建礼含香次第迁。
珠彩下连星错落，桂花曾第月婵娟。
玉经磨琢多成器，剑拔沉埋更倚天。
应念衔恩最深者，春来为寿拜尊前。
秋尽怀八绣丈客蜀中
苏去疾（清代）

凉风在群木，万壑有哀音。天末应搔首，千山起暮吟。

洞庭波始阔，峡水月常阴。魂梦犹难到，愁君白发侵。
立秋
方翥（宋代）

星光如月映长空，惊起愁眠夜向中。
残暑不妨欺枕簟，隔窗鸣叶是西风。
雨后行菜圃
苏轼（宋代）

梦回闻雨声，喜我菜甲长。
平明江路湿，并岸飞两桨。
天公真富有，膏乳泻黄壤。
霜根一蕃滋，风叶渐俯仰。
未任筐筥载，已作杯案想。
艰难生理窄，一味敢专飨。
小摘饭山僧，清安寄真赏。
芥蓝如菌蕈，脆美牙颊响。
白菘类羔豚，冒土出蹯掌。
谁能视火候，小灶当自养。
西湖清明
张蕴（宋代）

芳天新霁惠风和，软录平堤凝不波。
桃李无言看客惯，楼台如画占山多。
游裾匝路填车马，翠榜开延斗绮罗。
寂寂寒烟生水面，白鸥飘柰此月明何。
衢州石塘橘
唐胄（明代）

昔过龙阳感旧枝，石塘今见子离离。清霜寒露催金壳，春雨秋风酿蜜滋。

画舫万笼燕与魏，青林千顷鹿和狮。瑶池可有金丹渴，桃畔栽堪此地移。
二月二日东屯感怀
刘学箕（宋代）

春波渺渺柳依依，芳草侵街蛱蝶飞。
万景横陈空物是，一区幽蝶念人非。
沉悲逝者去不返，自挽已而今曷归。
回首鹡鸰原上路，感怀赢得泪沾衣。
早入庐山首路作
王世贞（明代）

徙符五岭外，归沐三冬前。及兹道彭蠡，九叠青依然。

授衣变寒暑，击汰改流连。决策扣庐君，蓐食理枉阡。

微月隐纷纶，流云渐芊眠。树杪生遥曙，草际出哀泉。

来奇若故赏，新踪繇往缘。分无幽栖躅，慨焉叹诸贤。
喜得果园寄怀之作集杜报之十二首 其十
曹家达（清代）

去郭轩楹敞，新诗更忆听。侧身千里道，逐客一浮萍。

蓄志思江汉，斯人尚典型。别离伤老大，愁绪月冥冥。
自警
裘万顷（宋代）

俗尘易污人，胸次须自洁。
君看四明老，冰壶浸秋月。
观华岳
祖咏（唐代）

西入秦关口，南瞻驿路连。彩云生阙下，松树到祠边。

作镇当官道，雄都俯大川。莲峰径上处，仿佛有神仙。
句
梅询（宋代）

先帝遗弓剑，排云上紫清。
同时受顾托，今日见升平。
怀高图南
马定国（金朝）

刘叉一狂士，尚得韩愈知。君才百刘叉，知者果其谁。

三随计吏百，蹑履游京师。文章善变化，不以一律持。

碧海涵万类，青天行四时。去年高唐别，河柳摇风枝。

今年清明饮，高花见辛夷。兹来又几日，军檄忽四驰。

尺书无处寄，相见果何期。白日斗龙蛇，黄尘笳鼓悲。

春风独无忧，吹花发江湄。一杯送归雁，万里寄相思。
魏丞相挽诗三首
王炎（宋代）

衮绣遗三事，松梅共一川。
小溪空胜景，先陇忽新阡。
上悟流言妄，人思旧弼贤。
忠嘉虽削稿，合付杀青传。
哭何子应 其二
王十朋（宋代）

肮脏宜三黜，飘零到九疑。忠膺黄屋眷，音遇紫岩知。

共理符频绾，明刑节屡持。青天万里蜀，无复话归期。
新春江次
白居易（唐代）

浦干潮未应，堤湿冻初销。粉片妆梅朵，金丝刷柳条。

鸭头新绿水，雁齿小红桥。莫怪珂声碎，春来五马骄。
古愁二解
郑善夫（明代）

出门采棠花，风吹陇山木。陇山未可行，荆棘伤我足。

陇山高以临，陇水阻而深。不畏伤我足，但恐伤人心。
显茂楼
邵谒（唐代）

秦山渭水尚悠悠，如何草树迷宫阙。

繁华朱翠尽东流，唯有望楼对明月。
同诸友山行分袂言别五首 其五
程公许（宋代）

名山遍宇宙，历历纪舆图。安得身云水，孤筇自给扶。
斗百花·脸色朝霞红腻
晁补之（宋代）

脸色朝霞红腻。眼色秋波明媚。云度小钗浓鬓。雪秀轻绮香臂。云语凝情，教人唤得回头，斜盼未知何意。百态生珠翠。

低问石上，凿井何由及底。微向耳边，同心有缘千里。饮散西池，凉蟾正满纱窗，一语系人心里。
西江月·慈母行封大国
张孝祥（宋代）

慈母行封大国，老仙早上蓬山。
天怜阴德遍人间。赐与还丹七天。

莫问清都紫府，长教绿鬓朱颜。
年年今日彩衣斑。兄弟同扶酒盏。
景龙四年正月五日移仗蓬莱宫御大明殿会吐…柏梁体联句
李显（唐代）

大明御宇临万方，——李显

顾惭内政翊陶唐。——皇后

鸾鸣惭舞向平阳，——长宁公主

秦楼鲁馆沐恩光。——安乐公主

无心为子辄求郎，——太平公主

雄才七步谢陈王。——温王重茂

当熊让辇愧前芳，——上官昭容

再司铨筦恩可忘。——崔湜

文江学海思济航，——郑愔

万邦考绩臣所详。——武平一

著作不休出中肠，——阎朝隐

权豪屏迹肃严霜。——窦从一

铸鼎开岳造明堂，——宗晋卿

玉醴由来献寿觞。——明悉猎
句
释警玄（宋代）

宝殿无人不侍立，不种梧桐免凤来。
西岩使君上冢过霅首访敝庐又会能静话旧感慨情见于辞所以道别
牟巘（宋代）

自为旴江行，最声日飞驰。赤子问襦裤，白云满鬓髭。

苕边重会问，握手慰所思。旧有泷冈表，三读起懦衰。

乃翁平生志，正在造膝时。曾击戚畹悍，曾疏公田欺。

曾陈岘山急，或讶话太危。移疾逃相印，何忍张悌为。

全归干戈际，一致视险夷。象贤有令子，纪实无溢辞。

刻之并纂疏，自足永久垂。忆昔姑孰守，欲碎脱靴碑。

博士何伟哉，奋身力护持。粗沙与大石，彼计竟莫施。

遂令两图在，留作千载奇。此事关世道，矶激我匪私。

他时记先友，要当附见之。顾我穷未死，仅存骨裹皮。

殷勤绨衣贶，古道其在斯。无物当赠策，远大以为期。

愿勿忘吾州，岁晚托茅茨。
池亭夜游
赵善涟（宋代）

踏月清诗骨，露华夜已深。
树摇知鸟宿，波静觉鱼沉。
报国惭无术，思亲空有心。
踌躇谁与语，唧唧乱蛩吟。
书渔樵耕牧四画 其一
王恭（明代）

扁舟夜唱沧浪曲，朝饭兰皋爨湘竹。垂杨轻拂鲤鱼风，千丈春潭晓未绿。

日暮双双得紫鳞，渔家生计任长贫。豪门绮席银丝脍，愧尔渔郎多苦辛。
久雨次雪斋 其一
林俊（明代）

阻绝几曾出，艰虞念远村。衾裯空夜市，桂玉断晨飧。

如马风涛壮，鸣蛙野水浑。一晴酬岁望，脉脉重谁论。
宿裴相公兴化池亭（兼蒙借船舫游泛）
白居易（唐代）

林亭一出宿风尘，忘却平津是要津。松阁晴看山色近，

石渠秋放水声新。孙弘阁闹无闲客，傅说舟忙不借人。

何似抡才济川外，别开池馆待交亲。
题盛令新亭
方干（唐代）

举目岂知新智慧，存思便是小天台。偶尝嘉果求枝去，

因问名花寄种来。春物诱才归健笔，夜歌牵醉入丛杯。

此中难遇逍遥事，计日应为印绶催。
邓尉观梅用商丘宋抚军韵 其一
惠远谟（清代）

千树浑如雪，无花可并香。低回松下径，斜掩竹间房。

蕊密春寒劲，枝空夜月光。还元高阁望，胜绝是渔洋。
蒙泉
孙仅（宋代）

孤城深锁乱云间，城上云开面面山。
负郭惠泉谁共访，卫公诗碣绿苔班。
好事近
石孝友（宋代）

微雨洒芳尘，酝造可人春色。闻道梦云楼外，正小桃花发。

殷勤留取最繁枝，樽前待闲折。准拟乱红深处，化一双蝴蝶。
琴溪宅分韵得纪字
何瑭（明代）

国子先生前太史，大暑开筵梵宫里。南风生凉差可喜，况有冰浆浸寒李。

饮酣执盏逡巡起，一语相期誓终始。诸公尽是天下士，瀛海散仙安足拟。

人生百年风过耳，愿竭丹心报天子，名垂万古无泥滓。

莫笑狂歌同下里，四美二难聊用纪。
次韵和曾子固舍人二首 其二
陆佃（宋代）

平明下马锦蒙鞍，暂向飞廊一整冠。行近柳阴移昼寂，坐来花气辟春寒。

别张翠幄黏丝絮，更想金人捧镆干。洛下少年今亦老，宴游无复似前欢。
浣溪沙十首 其三
李慈铭（清代）

凤尾香罗薄几重。柳绵一搭绣床东。并肩人语玉钗风。

粉指印床笙叶碧，口脂吹上笛衣红。一年春过梦游中。
清明谒陵次杨学士维新韵 其三
谢铎（明代）

万马争群气欲酣，归鞭遥指路东南。月低浅水寒生练，露下空东夜滴岚。

远近鸡声催晓漏，微茫人语识乡谈。天涯岁岁逢寒食，故国谁同扫墓庵。
宿旧巢
释元肇（宋代）

故庐重到莫春时，物色风光总欠诗。柳絮有情飞满袖，牡丹无语恨空枝。

燕归不用深垂幕，笋出应须密护篱。明日篮舆又东去，迢迢烟草绿相随。
泊平望吊玄真子
孙锐（宋代）

仙非胜地仙不升，地非仙迹地不灵。
古今绝胜天下景，多为羽客梯云軿。
松江之南平望驿，千古清名垂载籍。
遗基废井虽不存，依旧湖光接天碧。
我闻在昔张玄真，平生活计一钓纶。
浮家泛宅戏人世，龟鱼为友蒹葭邻。
故人分符刺苕水，东游历遍溪山美。
翩然联璧至此乡，回视尘寰如敝屣。
酒酣水戏身甚轻，席行水面同舟声。
祥云瑞鹤歘然至，泛此凌空归太清。
西寒山边飞白鹭，其间尽有朝元路。
绿蓑平日瓷遨游，何忍临岐弗相顾。
争知万顷玻璃中，清都紫府遥相通。
故来成此一奇事，欲将名姓传无穷。
风帆过后沙鸟坠，灵迹虽存人不记。
白苹红蓼自争妍，谁识此为真福地。
何人好事能挥金，结庐绘像湖之阴。
寒泉一盏荐秋菊，往来不负诗人心。
玄真今在天何处，独立河梁望飚驭。
丹台玉籍若相容，携手乘风共归去。
宿朝宗驿游洞天·游洞天四首
王越石（宋代）

清泉流急响珊珊，丹灶无烟玉石寒。
指石坐来心卢息，气清冰在玉精盘。
送江朝宗之官
吴芾（宋代）

芳草连天柳拂堤，怜君俯首去勾稽。
赋成梁苑方同乐，唱彻阳关遽解携。
指日鹍鹏当直上，待时鸾凤且卑栖。
若逢访戴人乘兴，莫惜相随泛剡溪。
赠医钟本存因勉其归故里
刘崧（元代）

先生旧宅丹砂里，卖药燕城未得归。制就术芝长满握，种来榆柳各成围。

烟霞久伏丹炉火，尘土还怜白苧衣。早晚风帆向南发，千崖春雨茯苓肥。
用正仲茅字韵
舒岳祥（宋代）

月白溪头石，霜清屋上茅。
岁行天自运，人老志还劳。
冬菊忘年友。寒梅耐久交。
向来金碗醉，今日对陶匏。
游东竺庵
刘启秀（清代）

行行水石间，曲径入东竺。轻风散朝岚，可以纵远目。

闲云堕粉白，古松凝黛绿。盘山云三盘，其势似未足。

众水无心流，屈曲同赴谷。远翠若有情，霏微落春服。

桃源异人间，霄汉上樵牧。僧徒疏礼数，野态侪麋鹿。

沙鸡啄斋堂，松鼠穿佛屋。一晌坐云山，三斗扑尘俗。

忽悟身世间，何曾有荣辱。悠悠天地宽，吾心自局促。

昨日山下人，闲愁几万斛。今日山中客，洒然脱羁束。
五家林四首
张镃（宋代）

岸转欣逢撆撆儿，蹙成千步中央委员琉璃。
没波岂但寻鱼吃，水不能濡只我知。
戏令狐相
温庭筠（唐代）

自从元老登庸后，天下诸胡悉带铃。
李校书轮对乞于故相家取上皇退位御笔上喜日
项安世（宋代）

校书对罢天颜喜，再拜龙墀出殿来。
{左来右力}使传宣新宰相，驿书驰问旧元台。
上皇慈笔归中秘，学士忠名遍九垓。
榻畔祥风翻谏纸，朝衣收得异香回。
南海庙
伦以谅（明代）

漫游久抱扶胥梦，多病来登广利宫。龙势东迤溟渤远，虎头南利越裳通。

擎天柱立烟光净，浴日亭高海气空。一笑江山如有意，波罗风雨住归篷。
寄题眠云
湛若水（明代）

西樵亦西华，同睡不同情。他时传睡法，不是五龙精。
次慧清上人漫兴诗韵 其一
唐观复（清代）

春风瑶草遍芳畦，兰若应来上士栖。点屐苍苔缘石磴，营巢紫燕啄香泥。

汲泉供佛瓶光合，挥麈谈禅锡影齐。丈室慈颜如宝月，夜深同照法轮西。
箜篌引
王叔承（明代）

公无渡河，河不公惜。
黄河犹可，奈此河伯。
过虞姬墓
梁崇廷（明代）

日暮驱车过客乡，美人孤冢带斜阳。镜鸾尘掩人何在，窀穸风凄恨独长。

衄血碧凝留斗草，芳魂丹染寄苍茫。休嗔粉黛能倾国，回首残碑自可伤。
清谈误
洪亮吉（清代）

王与谢，挥麈尾。乐与卫，饶名理。清谈亹亹从天来，洛中已建单于台。